**TECHNICKÁ UNIVERZITA VO ZVOLENE**

**Fakulta techniky**

Číslo: R-6478/2023

# ROKOVACÍ PORIADOK

## Akademického senátu Fakulty techniky

## Technickej univerzity vo Zvolene

**august 2023**

# Článok 1

## Úvodné ustanovenia

1. Rokovací poriadok Akademického senátu Fakulty techniky (ďalej aj „AS FT“) tvorí neoddeliteľnú súčasť Štatútu Akademického senátu Fakulty techniky Technickej univerzity vo Zvolene.
2. AS FT vykonáva svoju činnosť kolektívne. Rokuje a rozhoduje o zásadných otázkach činnosti Fakulty techniky v zmysle článku 2 Štatútu AS FT.
3. Zasadnutie AS FT sa uskutočňuje spravidla ako prezenčné, ale možno ho uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti, vrátane tajného hlasovania, ak to technické podmienky umožňujú.
4. AS FT je uznášaniaschopný, ak sú prítomné najmenej dve tretiny jeho členov.
5. Predsedníctvo AS predloží na schválenie program zasadnutia. Návrh programu je súčasťou pozvánky na zasadnutie.
6. Základná štruktúra programu zasadnutia je:
   1. predloženie návrhu programu zasadnutia, jeho pripomienkovanie zo strany AS a jeho schválenie,
   2. voľba mandátovej, návrhovej komisie a verifikátorov zápisu,
   3. kontrola plnenia uznesení z predchádzajúceho zasadnutia AS,
   4. oboznámenie AS s predloženými materiálmi jeho predkladateľmi,
   5. diskusia k predloženým materiálom,
   6. rôzne,
   7. predloženie návrhu uznesenia návrhovou komisiou, jeho pripomienkovanie a schválenie hlasovaním členmi AS,
   8. záver.
7. Predkladateľ materiálu, ktorý má byť prerokovaný na zasadnutí AS, je povinný tento predložiť predsedníctvu AS minimálne 7 pracovných dní pred termínom zasadnutia AS.
8. Materiál na rokovanie AS môžu predkladať:
   1. členovia akademickej obce FT prostredníctvom členov AS FT,
   2. členovia senátu,
   3. dekan a prodekani FT,
   4. členovia Vedeckej rady FT,
   5. rektor a prorektori Technickej univerzity vo Zvolene.
9. Uznesenia zasadnutia AS sú záväzné pre členov AS a vedenie fakulty.

# Článok 2

## Vedenie zasadnutia

1. Zasadnutie AS vedie jeho predseda alebo podpredseda.
2. Členovia AS sa podieľajú na vedení zasadnutia nasledovným spôsobom:
   1. Podpredseda registruje hlásiacich sa do diskusie a časový limit faktických poznámok.
   2. Tajomník AS zabezpečuje zápisnicu zo zasadnutia, ktorá obsahuje zoznam prítomných, prerokované body, skrátený priebeh diskusie, výsledky hlasovania a uznesenia. Zápisnica z každého zasadnutia musí byť vyhotovená a po verifikovaní doručená všetkým členom senátu a dekanovi do 10 pracovných dní. Súčasne bude zápisnica zverejnená na webovom sídle AS FT.
   3. Mandátová komisia zabezpečuje priebeh volieb na zasadnutí AS.
   4. Návrhová komisia pripravuje návrh uznesení, ktorý je súčasťou zápisnice.
   5. Verifikátori overujú zápisnicu zo zasadnutia akademického senátu.
3. Ak o to požiada aspoň jedna tretina prítomných členov, môže predsedajúci prerušiť rokovanie AS FT.

# Článok 3

## Diskusia a jej organizácia

1. Diskusiu ku každému bodu programu začína a končí predsedajúci samostatne. V sporných prípadoch o ukončení diskusie rozhodnú hlasovaním prítomní členovia AS, pričom za ukončenie musí hlasovať nadpolovičná väčšina prítomných členov.
2. Člen senátu (resp. hosť) sa hlási do diskusie zdvihnutím ruky, alebo písomne vopred. Diskusia k prerokovanému bodu prebieha v poradí, v akom sa diskutujúci do nej hlásili, čo eviduje tajomník AS FT. Slovo diskutujúcemu udeľuje predsedajúci. O návrhoch diskutujúcich sa hlasuje v poradí, v akom boli prednesené.
3. Diskusný príspevok nie je limitovaný, ale možno ho predčasne ukončiť, ak sa takto rozhodne nadpolovičná väčšina prítomných členov AS.
4. Faktickú poznámku oznámi člen senátu zdvihnutím ruky a vyslovením "faktická poznámka". Vysloviť ju môže, až keď mu predsedajúci zasadnutia udelí slovo. Dĺžka jej trvania je obmedzená na jednu minútu. Faktická poznámka je uprednostnená pred diskusným príspevkom.
5. Každý diskusný príspevok a faktickú poznámku ukončí predsedajúci zasadania. Slovo udeľuje len predsedajúci zasadnutia, v AS hovorí vždy len jeden.
6. V prípade vyhlásenia mimoriadnej situácie alebo núdzového stavu vládou Slovenskej republiky je možné viesť diskusiu aj elektronickými prostriedkami. Pripomienky, diskusné príspevky a pozmeňovacie návrhy je potrebné zasielať e-mailom na adresy všetkých členov AS FT. Predseda AS FT ich zosumarizuje a na ich základe pripraví návrhy na prípadné elektronické hlasovanie. Lehota na uskutočnenie elektronickej diskusie nemôže byť kratšia ako dva pracovné dni.

# Článok 4

## Hlasovanie a schvaľovanie

1. Ak člen AS FT predloží návrh ku ktorémukoľvek bodu rokovania a požiada o hlasovanie, predsedajúci zasadnutia musí dať o návrhu hlasovať. Hlasuje sa vždy v poradí, v akom boli návrhy prednesené.
2. Hlasovanie je:
3. spravidla verejné, zdvihnutím ruky,
4. tajné, v bodoch uvedených v Štatúte AS FT, čl. 2, ods. 1 písm. c) a h). Hlasovanie v týchto bodoch je možné uskutočniť aj prostriedkami informačnej a komunikačnej technológie, ak to technické podmienky umožňujú, bez fyzickej prítomnosti, ale len v prípade, ak fyzická prítomnosť nie je možná z dôvodu trvania mimoriadnej situácie, vyhláseného núdzového stavu alebo výnimočného stavu a zároveň ak rozhodovanie o týchto otázkach neznesie odklad,
5. tajné, ak si to vyžiada minimálne nadpolovičná väčšina prítomných členov senátu,
6. Na prijatie programu zasadnutia je potrebný súhlas nadpolovičnej väčšiny prítomných členov AS FT.
7. Na schválenie zmien v rokovacom poriadku je potrebný súhlas dvojtretinovej väčšiny všetkých členov AS FT.
8. AS FT schvaľuje:
   1. súhlasom dvojtretinovej väčšiny všetkých členov AS FT uznesenia, ktoré súvisia so zásadnými činnosťami fakulty, uvedenými v Štatúte AS FT v čl. 2, ods. (1), písm. a) až h),
   2. súhlasom dvojtretinovej väčšiny všetkých členov AS FT zmeny v Štatúte AS FT,
   3. súhlasom nadpolovičnej väčšiny všetkých členov AS FT voľbu a odvolanie členov predsedníctva AS FT,
   4. súhlasom nadpolovičnej väčšiny prítomných členov AS FT ostatné rozhodnutia.
9. Uznesenie AS, s ktorým dekan nesúhlasí, dekan nevykonáva. Túto skutočnosť oznámi do 7 dní predsedovi AS s odôvodnením. AS znovu rokuje o veci za prítomnosti dekana. V prípade, že návrh dekana na zmenu predmetného uznesenia nebude prijatý, požiada dekan o vyjadrenie akademickú obec fakulty, ktorej zhromaždenie môže zvolať dekan alebo predsedníctvo AS. Ak ani potom nedôjde k zhode, môže dekan ponúknuť rezignáciu alebo senát vysloví dekanovi nedôveru.

# Článok 5

## Záverečné ustanovenia

1. Rokovací poriadok AS FT TU vo Zvolene nadobúda platnosť a účinnosť schválením v AS FT. Tento Rokovací poriadok AS FT bol prerokovaný a schválený na zasadnutí AS FT   
   dňa 3. 8. 2023.
2. Nadobudnutím platnosti a účinnosti tohto Rokovacieho poriadku AS FT stráca platnosť a účinnosť Rokovací poriadok AS FT č. R-9495/2020/DFT zo dňa 30. 6. 2020.

Ing. Ján Turis, PhD.

predseda Akademického senátu Fakulty Techniky